Terugslag vir rugbyster wat in skietvoorval beseer is | Netwerk24
Deur Andrea Küsel 13 April 2018 20:40
Gert Roets (23), die jong rugbyspeler wat verlede naweek in 'n skietvoorval beseer is, het Vrydag 'n tragiese terugslag gehad toe sy been geamputeer is om sy lewe te red.
"Dit was al manier om sy lewe te red. Ons het gevra vir 'n tweede opinie, maar sy been moes ongelukkig geamputeer word," het Jaco Lombard, die familiewoordvoerder, Vrydagaand gesê.
Gert Roets (23) is tans in 'n geïnduseerde koma in die Tembisa-hospitaal. Foto: Facebook
Volgens Lombard het Roets – of Gertjie soos hy beter bekend staan – se liggaam die weefsel verwerp wat gebruik is om 'n beskadigde aar in sy been te heg.
"Dit het onder meer baie druk op sy niere geplaas. Die amputasie was vanmiddag (Vrydag) net ná 14:00 verby, en sy familie kon hom so teen 15:00 besoek."
Roets (regs) is 'n belowende rugbyspeler vir 'n plaaslike klub in Kempton Park. Foto: Facebook
'n Facebook-blad, genaamd "Help vir Gertjie", is begin om geld vir Roets se mediese kostes in te samel. Foto: Facebook
Lombard sê Roets is tans in 'n geïnduseerde koma in die waakeenheid van die Tembisa-hospitaal.
"Hy het hoë bloeddruk weens sy wond. Die wond is nog oop. Die dokters sal Sondag besluit of hy van die ventilator kan afkom om self asem te haal."
Aanvallers het Roets, 'n rugbyspeler vir die Wolwe-rugbyklub in Kempton Park, Saterdag omstreeks 04:00 in sy heup geskiet. Hy en Devan Kruger (23), wat saam met hom vir dié span speel, het van Kruger se huis in Van Riebeeckpark in Kempton Park saam met 'n vriendin na haar huis geloop.
Die koeël is van sy heup deur sy been en het sy hoofslagaar afgeskiet. Hy is na die Tembisa-hospitaal geneem waar hy dieselfde dag 'n noodoperasie van byna agt uur lank ondergaan het.
Lombard sê dit gaan nie goed met Roets se ouers, Yolanda en Louwtjie, nie en dat hulle baie bekommerd oor hul seun is.
Intussen is 'n Facebook-blad, genaamd "Help vir Gertjie", begin om geld in te samel om die jong man met sy mediese kostes te help. Dié blad het reeds meer as 1 600 lede.
Die Afrikaanse sanger Brendan Peyper het ook ingespring en 'n video op Facebook gelaai om mense in te lig van 'n konsert wat gereël is om geld vir Roets in te samel.
"Ek voel die Here het die man oor my pad gestuur vir 'n rede en ek wil hê julle moet my help sodat ons hom kan help. Ons hou op 20 April om 18:30 saam met die Boeremusiekgilde van Witwatersrand vir Gert 'n geldinsameling in die Laerskool Birchleigh in Kempton Park. Maak asseblief julle harte oop vir die man, hy het groot drome en ons wil hê dit moet waar word," skryf hy.